**Ainavu politikas pamatnostādņu**

**2013.-2019.gadam kopsavilkums**

Rīga, 2013

Ainavu politikas pamatnostādnes 2013.-2019.gadam (turpmāk-pmatnostādnes) ir Eiropas Padomes Ainavu konvencijas, kura Latvijā ir ratificēta 2007.gada 29.martā, pieņemot likumu „Par Eiropas ainavu konvenciju”, un Latvijas ilgtspējīgas attīstības stratēģijas „Latvija 2030” (turpmāk- „Latvija 2030”), kuru Latvijas Republikas Saeima apstiprināja 2010.gada 10.jūnijā, īstenošanas instruments vidējā termiņā. Tās paredz rīcības, kas atbilstoši iepriekšminētajiem dokumentiem ainavu jomā ir jāveic 2013.-2019.gadā.

Pamatnostādnes formulē problēmas, kuras esošajās nozaru politikās netiek risinātas vai arī tiek risinātas nepietiekami un, balstoties uz pakāpeniskuma principu, nosaka tādus ainavu politikas mērķus un uzdevumus, lai pamatnostādņu īstenošanas laikā nepalielinātu administratīvo slogu ne vietējām pašvaldībām, ne nozaru ministrijām.

Pēdējos 20 gados nozīmīgu sociālekonomisko pārmaiņu rezultātā Latvijas ainavas ir būtiski mainījušās un ainavu sociālā, ekonomiskā, ekoloģiskā un kultūrvēsturiskā vērtība un potenciāls cilvēku dzīves vides kvalitātes nodrošināšanai un saimnieciskās darbības attīstībai, it īpaši tūrisma jomā, ir apdraudēts.

Savukārt esošā ainavu pārvaldība ir mazefektīva un nenodrošina mērķtiecīgu ainavu potenciāla izmantošanu, ainavu kvalitātes uzlabošanu un ainavu pārvaldībā iesaistīto pušu sadarbību. Teritorijas attīstības plānošanas dokumentos ainavu saglabāšanas un attīstības jautājumi ir ietverti vispārīgā formā, tūkst ieteikumu ainavu ilgtspējīgai attīstībai, lai to potenciāls tiktu izmantots maksimāli lietderīgi. Turklāt lēmumu pieņemšanu par ainavu attīstību apgrūtina sabiedrības atšķirīgā izpratne par ainavu nozīmi un vērtību, kompetentu ainavu pārvaldības speciālistu trūkums un nepietiekama ainavu pētniecība.

Līdz ar to Latvijas ainavu politikas mērķis ir:

**Daudzfunkcionālas un kvalitatīvas ainavas, kas visā Latvijā uzlabo cilvēku dzīves kvalitāti, veicina vietu, reģionu un valsts ekonomisko aktivitāti un atpazīstamību, kā arī nodrošina bioloģisko daudzveidību**.

Lai sasniegtu šo politikas mērķi, tiek izvirzīti trīs apakšmērķi un virkne uzdevumu, no kuriem galvenie ir ietverti tabulā.

Tabula

**Ainavu politikas mērķi, rīcības virzieni un galvenie uzdevumi**

|  |  |  |
| --- | --- | --- |
| Apakšmērķis | Rīcības virziens | Galvenie uzdevumi |
| 1.Īstenotas Nacionālajā attīstības plānā 2014-2020.gadam un topošajos ZM[[1]](#footnote-1), KM[[2]](#footnote-2), VARAM[[3]](#footnote-3) politikas plānošanas dokumentos noteiktās rīcības, kas vērstas uz ainavu kvalitātes uzlabošanu. | 1. Nacionālajā attīstības plānā 2014-2020.gadam un citos politikas plānošanas dokumentos noteikto rīcību, kas vērstas uz ainavu kvalitātes uzlabošanu, īstenošana. | Īstenot Nacionālajā attīstības plānā 2014-2020.gadam un citos politikas dokumentos noteiktās rīcības, kas vērstas uz ainavu kvalitātes uzlabošanu. |
| 2.Efektīva ainavu pārvaldība, kas vērsta ainavu politikas integrēšanu visu līmeņu teritorijas attīstības plānošanā un labu sadarbību publiskās pārvaldes, izglītības, pētniecisko institūciju un sabiedrības starpā. | 2.Ainavu pārvaldības uzlabošana. | Apzināt Latvijas ainavu potenciālu, novērtējot ainavas visā valsts teritorijā. |
| Noteikt nacionālas nozīmes ainaviski vērtīgās teritorijas un izstrādāt integrētas vadlīnijas konkrētu nacionālas nozīmes ainaviski vērtīgu teritoriju attīstībai un plānošanai. |
| Sagatavot elektronisku Latvijas ainavu atlantu. |
| 3.Par ainavu jautājumiem informēta un izglītota sabiedrība, kompetenti ainavu pārvaldības speciālisti un pētnieki. | 3. Izpratnes par ainavu vērtību un zināšanu veidošana, speciālistu apmācības un pētniecības uzlabošana. | Pilnveidot VARAM tīmekļa vietnes sadaļu par Ainavu politiku. |
| Izstrādāt metodiskas vadlīnijas par ainavu plānošanu reģionālajā un vietējā līmenī. |
| Sagatavot priekšlikumus par ainaviski vērtīgu teritoriju iekļaušanu Latvijas kultūras kanonā. |
| Organizēt izglītojošus pasākumus sabiedrībai un ainavu pārvaldības speciālistiem par Eiropas Padomes un Latvijas ainavu politiku, uzsverot ainavu nozīmi un plānošanu. |

Īstenojot pamatnostādnes, tiks dots nozīmīgs ieguldījums „Latvija 2030” noteikto ilgtermiņa mērķu sasniegšanai par dabas un kultūrtelpas attīstību, kā arī sekmēta Latvijas telpiskās attīstības perspektīvas īstenošana:

- novērtēts Latvijas ainavu potenciāls un noteiktas ainaviski vērtīgas teritorijas ar nozīmīgu ainavisku potenciālu valsts, reģionu un pašvaldību attīstībai;

- sagatavotas integrētas vadlīnijas konkrētu ainaviski vērtīgo teritoriju attīstībai;

- uzlabota sadarbība publiskās pārvaldes, izglītības, pētniecisko institūciju un sabiedrības starpā ainavu pārvaldības jomā;

- īstenoti pasākumi, lai veidotu sabiedrības izpratni par ainavu nozīmi un vērtību, uzlabotu sabiedrības un ainavu pārvaldības speciālistu zināšanas par ainavām un to pārvaldību, kā arī veicinātu ainavu pētniecību.

Valsts budžeta finansētās institūcijas pamatnostādnes īsteno piešķirto valsts budžeta līdzekļu ietvaros. Vietējās pašvaldības pamatnostādnes īsteno vietējo pašvaldību budžetu ietvaros. Pamatnostādņu īstenošanai gan nacionālajā, gan vietējā līmenī var tikt piesaistīti ārvalstu finanšu palīdzības instrumenti.

Par pamatnostādņu īstenošanu atbildīga ir Vides aizsardzības un reģionālās attīstības ministrija, kas sadarbībā ar pamatnostādņu īstenošanā iesaistītajām institūcijām, kā arī izglītības, pētniecības iestāžu un sabiedrības pārstāvjiem sagatavo un iesniedz Ministru kabinetā noteiktajā kārtībā:

* līdz 2017.gada 1.jūlijam - informatīvo ziņojumu par pamatnostādņu īstenošanu;
* līdz 2020.gada 1.jūlijam - pamatnostādņu *ex-post* novērtējumu.

Vides aizsardzības un reģionālās attīstības ministrs E. Sprūdžs

Vīza:

Vides aizsardzības un reģionālās attīstības ministrijas

valsts sekretārs A. Antonovs

25.06.2013. 9:10

672

D.Granta

66016553, dace.granta@varam.gov.lv

1. Lauku attīstības programma 2014.- 2020.gadam [↑](#footnote-ref-1)
2. Kultūrpolitikas pamatnostādnēs „Radošā Latvija” 2014.-2020.gadam [↑](#footnote-ref-2)
3. Vides politikas pamatnostādnes 2014.-2020.gadam, Reģionālās politikas pamatnostādnes 2014.-2020.gadam [↑](#footnote-ref-3)